Ing taun 1645 panjenengané diangkat dadi raja Mataram nggantèkaké ramané, lan antuk sesebutan Susuhunan Ing Alaga. Nalika dinobataké sacara resmi taun 1646, panjenengané mawa sesebutan Amangkurat utawa Mangkurat, jangkepé Kanjeng Susuhunan Prabu Amangkurat Agung. Jroning basa Jawa tembung Amangku maknané "mangku", lan tembung Rat sing maknané "bumi", dadi Amangkurat maknané "mangku bumi". Panjenengané dadi raja sing kuwasa ing Mataram lan laladan-laladan bawahané, lan ing upacara penobatan kasebut kabèh anggota kulawarga krajan disumpah supaya setia lan ngabdi marang panjenengané.